OTSZ Online - Neurofilamentum jelezheti a traumás agysérülés súlyosságát
OTSZ Online > Aktuális > Neurofilamentum jelezheti a traumás agysérülés súlyosságát
A National Institutes of Health most közzétett adatai szerint a neurofilamentum könnyű lánca biomarkerként hasznosítható az agysérülés kimutatásában, illetve a gyógyulás előrejelzésében.
„Eddig nem álltak rendelkezésünkre olyan validált biomarkerek, melyek a vérből meghatározhatók lennének, és alkalmazhatnánk azokat az enyhe traumás agysérülések objektív diagnosztikájára vagy a gyógyulás előrejelzésére – hangsúlyozza dr. Leighton Chan, a National Institutes of Health (NIH) Klinikai Központ rehabilitációs osztályának vezetője. – Mostani vizsgálatunk ismét megerősíti, hogy nagy szükség van ilyen noninvazív tesztre többek között a sportolók esetében, akiknek agysérülése sok esetben felismerés nélkül marad, így nem részesülnek megfelelő kezelés sem, és az eset nem kerül be az egészségügyi nyilvántartásokba.”
A hosszabb távú utánkövetések tapasztalatai azt jelzik, hogy egyszeri enyhe, közepesen súlyos vagy súlyos traumás agysérülés után öt évvel a neurofilamentum könnyű lánca továbbra is szignifikánsan magasabb szinten van jelen a vérben, mint egészséges kontrollszemélyeknél. Ez pedig arra utal, hogy az agyi funkciók hosszabb távon is zavart szenvedhetnek még olyan egyszeri enyhe traumás sérülést követően is, melynek esetleg nincsenek is jól látható strukturális jelei a szokványos klinikai MR-felvételeken.
A neurofilamentum könnyű láncának szérumból meghatározható szintje tehát már a sérülés kezdeti stádiumától kezdve szenzitív biomarkerként használható a traumás sérülések diagnosztikájára, illetve a kimenetel előrejelzésére.